Politiet har funnet identiteten til overgrepsoffer
Det bekrefter politiadvokat Hilde Strand overfor VG Nett. - Etter at vi gikk ut i media og ba folk om å komme til oss hvis de hadde opplysninger, er det flere som har henvendt seg. Vi har snakket med noen som vi mener har vært i kontakt med siktede, og det har ført til at siktelsen er blitt utvidet, sier Strand. Mannen er fra før siktet for overgrep mot minst ti unge personer, og nå er siktelsen utvidet med nok en person. Ifølge siktelsen skal han ha dopet ned ofrene før han har misbrukt dem.Politiet har også identifisert en av overgrepsofrene de tidligere ikke har kjent identiteten til, men som de gjennom bildemateriale mener er utsatt for overgrep. - Ved hjelp av opplysninger har vi kunnet identifisere ytterligere en fornærmet som hittil har vært ukjent. Han tok kontakt selv og ble forevist deler av bildematerialet, forteller Strand. Gutten som nå har fått status som fornærmet, er i likhet med de fleste andre i slutten av tenårene. Politiet vil foreløpig ikke si så mye om omstendighetene rundt overgrepet han skal ha blitt utsatt for. - Det skal ha skjedd litt tilbake i tid. Av hensyn til etterforskingen kan jeg ikke si så mye mer, sier Strand.Politiet har beslaglagt omkring 15.000-20.000 bilder i saken. I en offentlig tilgjengelig kjennelse fra Oslo tingrett fremkommer det at det skal ha vært benyttet et kamera under minst ett av overgrepene. Hun bekrefter at det fremdeles er fornærmede i saken politiet ikke kjenner identiteten til. - Har siktede vært villig til å hjelpe dere med å finne ut hvem ukjente fornærmede er? - Vi har spurt ham om hvem det er. Siktede har til dels kommet med opplysninger, men hittil har de ikke vært tilstrekkelige for politiet til å komme frem til noen identitet. Ifølge Strand nærmer etterforskerne nå seg slutten på det omfattende bildematerialet i saken. - Vi er i gang med undersøkelser for å bringe identitet på det rene, men vi er ikke i mål ennå, sier hun.Mannen ble arrestert i juni i fjor og har siden sittet fengslet. Han sitter på brev- og besøkskontroll fordi politiet frykter at han vil forsøke å forspille bevis. Etterforskerne jakter fremdeles på en minnepinne og et minnekort til et kamera som de mener kan være gjemt bort. - Han nekter straffskyld, sier mannens forsvarer, Johnny Veum, om utvidelsen av siktelsen. Mannen nekter også for å ha begått noen av de øvrige forholdene han er siktet for.
Etter at politiet ba mulige ofre om å ta kontakt, har de identifisert en person de mener ble dopet ned og misbrukt av den tidligere legen.